**Návrh rozpočtu Exportno-importnej banky Slovenskej republiky**

**na rok 2017**

Exportno-importná banka Slovenskej republiky (ďalej len „EXIMBANKA SR“) hospodári podľa svojho rozpočtu schváleného Národnou radou Slovenskej republiky na príslušný rozpočtový rok. Proces zostavovania, posudzovania a schvaľovania rozpočtu EXIMBANKY SR upravujú ustanovenia § 31 zákona č. 80/1997 Z. z. o Exportno-importnej banke Slovenskej republiky v znení neskorších predpisov (ďalej len „zákon“) a interné predpisy EXIMBANKY SR.

**Návrh rozpočtu EXIMBANKY SR na rok 2017 je rozdelený do piatich častí:**

A.  Manažérske zhrnutie, základné východiská, ciele a nástroje

Obchodný plán

Rozpočet aktív a pasív

##### Rozpočet výnosov a nákladov

1. Výsledok hospodárenia

## Manažérske zhrnutie, základné východiská, ciele a nástroje

1. **Manažérske zhrnutie**

Návrh rozpočtu EXIMBANKY SR na rok 2017 je vypracovaný v súlade so zákonom. Jeho súčasťou je návrh obchodno-finančného plánu na príslušný rok. Predkladaný materiál vychádza z  výsledkov hospodárenia za rok 2016, ktoré odrážajú reálne dosiahnuté výsledky hospodárenia EXIMBANKY SR v 1. polroku 2016, aktuálne informácie o kvalite obchodného portfólia zohľadnené v očakávanej skutočnosti k ultimu roka, ako aj  aktuálny vývoj slovenskej ekonomiky.

**Obchodný plán**

Aktivity v oblasti financovania a poisťovania úverov aj v roku 2017 vychádzajú z uplatnenia širokého spektra produktov poskytovaných EXIMBANKOU SR. EXIMBANKA SR ponúka svojim klientom portfólio podporných produktov, ktoré vyhovujú ich teritoriálnym a produktovým exportným záujmom. Cieľom je komplexnejšie a pružnejšie reagovať na potreby slovenských exportérov, zvýšiť podporu a úroveň ich technologického vybavenia a udržať, prípadne zvýšiť ich konkurencieschopnosť na svetových trhoch.

Ťažiskom **bankových činností** EXIMBANKY SR v roku 2017 bude naďalej priame financovanie úverov pri pokračujúcej stagnácii, resp. miernom náraste objemu refinancovania, a tiež poskytovanie širokej škály záručných produktov. Návrh rozpočtu predpokladá, že k 31.12.2017 **čistá majetková angažovanosť z financovania úverov dosiahne výšku 282.000 tis. eur a  angažovanosť z vystavených záruk 105.000 tis. eur.** V roku 2017 sa, podobne ako v predchádzajúcom roku, očakáva nárast dlhodobých úverov na financovanie nákupu technológií a úverov na investície. Vyšší dopyt sa očakáva aj po predexportnom financovaní do 2 rokov.

**V oblasti poistenia a zaistenia** sa EXIMBANKA SR v roku 2017 zameria na poistenie neobchodovateľných rizík s prioritou podpory projektov strednodobého a dlhodobého charakteru na rizikovejšie teritóriá. U poistenia neobchodovateľných rizík v roku 2017 sa plánuje aj realizácia aktívneho zaistenia partnerských exportných úverových agentúr EXIMBANKOU SR u strednodobých a dlhodobých projektov, a to formou priameho zaistenia zahraničnej exportnej úverovej agentúry za subdodávky slovenských exportných firiem. **Celková hrubá poistná angažovanosť z upísaných obchodovateľných aj neobchodovateľných rizík sa k ultimu roka 2017 predpokladá na úrovni 700,0 mil. eur.**

Návrh rozpočtu na rok 2017 predpokladá **podporiť prostredníctvom bankových a poisťovacích aktivít EXIMBANKY SR slovenský export v celkovej výške 1.790,0 mil. eur**. Oproti očakávanej skutočnosti za rok 2016 bude podpora exportu vyššia o 26,2 mil. eur (t. j. o 1,5 %). Uvedený nárast súvisí s vyššou podporou exportu z bankových činností (o 65,0 mil. eur), zároveň sa predpokladá nižšia podpora exportu z poisťovacích činností (o 38,8 mil. eur).

**Finančný plán**

Rozpočtovaná výška výnosov a nákladov v roku 2017 je výsledkom obchodných aktivít kvantitatívne vyjadrených angažovanosťou EXIMBANKY SR a zohľadňuje aj vývoj vnútorného hospodárenia. Hlavným cieľom EXIMBANKY SR v ekonomickej oblasti je **dosiahnuť vyrovnané hospodárenie pri zabezpečení ďalšieho rozvoja obchodných aktivít. V tejto súvislosti je potrebné aj personálne posilniť vybrané odborné útvary a zároveň zabezpečiť rozvoj materiálového vybavenia EXIMBANKY SR a jej zamestnancov a realizovať presunuté nerealizované investície z roku 2016.**

Výnosy a náklady projektované v návrhu rozpočtu EXIMBANKY SR na rok 2017 sú založené na vývoji celkového hospodárenia EXIMBANKY SR a zohľadňujú aj makroekonomický vývoj externého prostredia. Významnými východiskami návrhu rozpočtu sú vyššia majetková angažovanosť z poskytnutých úverov, a tiež vyššia angažovanosť z poistenia a zaistenia. Nárast a zefektívnenie obchodných aktivít sa pozitívne odrazia vo výnosoch aj napriek pretrvávajúcemu poklesu úrokových sadzieb na medzibankovom trhu. **Z obchodných aktivít sa predpokladá dosiahnutie čistých výnosov po zohľadnení vplyvu rezerv a opravných položiek 9.726 tis. eur (medziročný nárast o 6.353 tis. eur), z toho bankovými produktmi 7.202 tis. eur a prostredníctvom poisťovacích produktov 2.524 tis. eur.**

Z navrhovaného vývoja výnosov a nákladov EXIMBANKA SR v roku 2017 predpokladá dosiahnuť **zisk po zdanení v objeme 375 tis. eur. Návrh rozpočtu uvažuje aj s návrhom na odvod zo zisku do štátneho rozpočtu.**

1. **Základné východiská, ciele a nástroje**

EXIMBANKA SR predstavuje jeden z dôležitých nástrojov štátnej podpory exportu v oblasti financovania úverových produktov a poistenia úverových rizík. Ponúka širokú škálu finančných produktov spojených s vývozom, predovšetkým úverové poistenie, financovanie a záruky. Na strane importu je to dovoz technológií, ktoré v konečnom dôsledku umožnia vývoz kvalitnejšej produkcie s vysokou mierou pridanej hodnoty. Pri podpore vývozných aktivít slovenských podnikateľských subjektov EXIMBANKA SR dlhodobo spolupracuje s viacerými exportno-úverovými agentúrami a inštitúciami z celého sveta.

Vývoj slovenskej ekonomiky je výrazne závislý na jej exportnej výkonnosti. V roku 2017 sa predpokladá celkový ekonomický rast SR na úrovni 3,5 % a rast exportu SR o 5,1 %([[1]](#footnote-2)). Z pohľadu vonkajších vplyvov bude pre zahraničný obchod SR rozhodujúci dopyt predovšetkým z krajín EÚ a Ázie. Na trhu EÚ možno očakávať zložitú situáciu a podľa odhadu Európskej komisie bude priemer ekonomického rastu v najväčších európskych ekonomikách, ktoré sú zároveň najväčšími odberateľmi našej produkcie, slabý. Aj z uvedeného dôvodu naďalej ostane strategickým zámerom EXIMBANKY SR podpora vývozu mimo krajín EÚ. Ide hlavne o krajiny s reálnou šancou na odbyt výrobkov a s potrebnou ekonomickou a politickou stabilitou.

Na ekonomický rast SR môže mať nepriaznivý vplyv odchod Veľkej Británie z EÚ. Ďalším negatívnym vplyvom na vývoj ekonomiky SR, ako aj činnosť EXIMBANKY SR, je pretrvávajúci politický konflikt medzi Ruskom a Ukrajinou. Zásadný vplyv na činnosť EXIMBANKY SR bude mať aj vnútorný ekonomický vývoj na Slovensku, ktorý je z dôvodu svojej enormnej proexportnej závislosti citlivý na vývoj na svetových trhoch.

Cieľom EXIMBANKY SR je v čo najvyššej miere zohľadňovať potreby svojich klientov, pričom sa primárne zameria na podporu realizácie exportných projektov s vyššou pridanou hodnotou pri využívaní priameho financovania investícií a vystavovania neplatobných bankových záruk pre veľkých firemných klientov vo všetkých segmentoch slovenskej ekonomiky. Popri podpore exportérov zo segmentu veľkých klientov bude EXIMBANKA SR venovať osobitnú pozornosť malým a stredným podnikom, ktorých kapitálová vybavenosť nie vždy spĺňa pravidlá pre bezpečné poskytovanie produktov v rámci financovania a poisťovania širokej škály úverových produktov. Nájsť formy na elimináciu možných rizík a rozšíriť pôsobenie EXIMBANKY SR v tomto segmente bude jedným z hlavných poslaní v najbližšom období.

Od roku 2016 môže EXIMBANKA SR v súlade so zákonom podporovať zvýhodnené vývozné úvery pre verejného zahraničného odberateľa slovenských tovarov alebo služieb so splatnosťou dlhšou ako dva roky v krajine, ktorá je podľa medzinárodných pravidiel oprávnená prijímať zvýhodnený úver a súčasne aj projekt spĺňa požiadavky medzinárodných pravidiel OECD pre oblasť zvýhodnených vývozných úverov.

Východiskom návrhu rozpočtu na rok 2017 sú v súčasnosti dostupné informácie o uskutočnených a pripravovaných obchodných prípadoch a rizikách z nich vyplývajúcich. Významné riziká, spojené so zlyhaním niektorých obchodných prípadov, ktoré sú v súčasnosti už známe, sa premietli do očakávanej skutočnosti za rok 2016. To sa negatívne premietlo do výsledku hospodárenia za rok 2016. Predložený návrh rozpočtu nepočíta s ďalšími prípadnými rizikami, ktoré nebolo možné anticipovať, a ktoré by v prípade ich materializácie mohli významne ovplyvniť hospodárenie EXIMBANKY SR v 2. polroku 2016, resp. v roku 2017.

Návrh rozpočtu EXIMBANKY SR na rok 2017 je založený najmä na nasledujúcich východiskách a predpokladoch:

* očakávaná strata vykázaná za rok 2016 z dôvodu zvýšených nákladov na tvorbu opravných položiek a rezerv k zlyhaným obchodným prípadom realizovaným v predchádzajúcich rokoch,
* aktívna podpora obchodných aktivít slovenských podnikateľských subjektov v oblasti exportu vzhľadom na ich potreby a štruktúru slovenského exportu, vrátane naprojektovania najvýhodnejšej formy financovania a poistenia,
* pokračujúce zvyšovanie kvality produktového portfólia a poskytovaných služieb, ktoré odráža potreby klientov EXIMBANKY SR,
* úspešná realizácia veľkých obchodných prípadov z poistenia strednodobých a dlhodobých rizík do konca roku 2016 a v rozpočtovanom roku,
* výrazný nárast objemu financovania úverových aktivít v roku 2016 intenzívnejším využívaním vlastných zdrojov, ako i cudzích zdrojov získaných na medzibankovom trhu,
* plánované rozšírenie spolupráce s klientmi zo segmentu veľkých klientov, čo je nevyhnutné pre zabezpečenie nárastu majetkovej angažovanosti v nasledujúcich rokoch,
* v súlade so schválenou Stratégiou EXIMBANKY SR na roky 2014 - 2020 podpora klientov zo segmentu SME, ktorí majú perspektívu uplatniť sa na medzinárodnom trhu,
* zameranie sa na poistenie neobchodovateľných rizík s prioritou podpory projektov strednodobého a dlhodobého charakteru aj na rizikovejšie teritóriá,
* aktívnejší monitoring obchodných prípadov a dôslednejšia aplikácia metodiky oceňovania zabezpečovacích prostriedkov s cieľom eliminácie ďalších prípadných strát,
* rozšírenie spolupráce s komerčnými bankami a ostatnými subjektmi s cieľom diverzifikovať riziko,
* zachovanie a optimalizácia štruktúry umiestňovania dočasne voľných zdrojov do finančných nástrojov peňažného a kapitálového trhu,
* mitigácia pokračujúceho poklesu úrokových sadzieb na medzibankovom trhu aj individuálnym prístupom k potrebám klientov,
* výrazná očakávaná úspora rozpočtovanej výšky prevádzkových nákladov EXIMBANKY SR v roku 2016 a spomalenie rastu nákladov na vlastnú prevádzku v rozpočtovanom roku v porovnaní s predchádzajúcimi rokmi,
* plánované využívanie a realizácia projektov na základe novej schémy obchodnej viazanej pomoci (ODA).

**B. Obchodný plán**

EXIMBANKA SR z dôvodu reálnejšej vypovedacej schopnosti hodnotenia obchodných činností kladie hlavný dôraz na **výšku angažovanosti z obchodných aktivít**. Tá predstavuje sumu aktuálnej výšky upísaného rizika, ktoré EXIMBANKA SR znáša pri poskytovaní svojich produktov a služieb a zahŕňa majetkovú angažovanosť z poskytnutých úverov a záruk a angažovanosť z upísaného rizika z poistenia a zaistenia. Jej vývoj je priamo závislý od rozsahu obchodných aktivít EXIMBANKY SR.

1. **Bankové činnosti**

EXIMBANKA SR v roku 2017 zameria svoje bankové aktivity na poskytovanie všetkých typov priamych úverov a bankových záruk. V oblasti refinančných úverov sa očakáva stabilizácia veľkosti portfólia. V priebehu roka 2016 a tiež v roku 2017 sa predpokladá zvýšený dopyt po dlhodobých úveroch financovania nákupu technológií. Vyšší dopyt sa očakáva aj po predexportnom financovaní do 2 rokov.

Návrh rozpočtu EXIMBANKY SR v roku 2017 uvažuje v porovnaní s očakávanou skutočnosťou za rok 2016 s vyšším celkovým objemom priamych vývozných a dovozných úverov a zmenkových úverov na pohľadávky z vývozu financovaných predovšetkým z vlastných zdrojov doplnených o cudzie zdroje. Refinancovanie úverov prostredníctvom komerčných bánk a finančných inštitúcií bude, podobne ako v roku 2016, realizované z prostriedkov získaných na bankovom trhu. Potreba cudzích zdrojov vychádza z očakávaného vývoja angažovanosti EXIMBANKY SR v oblasti financovania dlhodobých úverov bankám a klientom. V menšej miere sa cudzie zdroje môžu využívať aj pri krátkodobom financovaní zmenkových úverov na pohľadávky z vývozu.

Ťažiskom úverových činností EXIMBANKY SR, podobne ako v predchádzajúcich rokoch, bude aj v roku 2017 poskytovanie úverov klientom prostredníctvom **priamych vývozných úverov, priamych dovozných úverov** a **zmenkových úverov na pohľadávky z vývozu**. Návrh rozpočtu predpokladá, že úvery poskytnuté klientom k 31.12.2017 dosiahnu brutto výšku 277.000 tis. eur, čo predstavuje nárast angažovanosti oproti očakávanej skutočnosti za rok 2016 o 10.000 tis. eur. Po odpočítaní opravných položiek v sume 35.123 tis. eur, vytvorených na krytie znehodnotených úverov, dosiahnu pohľadávky z priamych a refinančných úverov klientom ku koncu roka 2017 očistenú majetkovú angažovanosť 241.877 tis. eur, čo je medziročný nárast o 10.300 tis. eur.

Rozpočtovaný objem poskytnutých vývozných a dovozných úverov klientom k 31.12.2017 predstavuje 264.000 tis. eur, čo je nárast o 9.000 tis. eur oproti očakávaniam ku koncu roku 2016. Uvedený objem uvažuje s realizáciou rozpracovaných významných obchodných prípadov ešte v roku 2016 a znamená očakávané prekročenie rozpočtu v roku 2016 až o 55.000 tis. eur, t. j. o 27,5 %. Uvedený nárast bude pokračovať aj v roku 2017, pričom sa predpokladá, že nové úvery nahradia a objemom prekročia realizované splátky.

Eskontné úvery klientom v rozpočtovanej výške 13.000 tis. eur (medziročný nárast o 1.000 tis. eur) tvoria zmenkové úvery na pohľadávky z vývozu. Ich nárast vychádza z plánovaného prechodu na systém bezregresného faktoringu od roku 2017.

EXIMBANKA SR k 31.12.2017 uvažuje s **refinančnými úvermi bankám** vo výške 5.000 tis. eur, čo predstavuje v porovnaní s očakávanou skutočnosťou ku koncu roka 2016 nárast o 1.500 tis. eur. Dôvodom nižšieho objemu refinancovania prostredníctvom komerčných bánk v uplynulých rokoch je slabší dopyt zo strany bánk, ktoré majú prebytok voľnej likvidity a majú nižšie cenové očakávania, ako je EXIMBANKA SR schopná aktuálne ponúknuť.

Vývoj angažovanosti v roku 2017 vychádza jednak zo schválených a zmluvne uzatvorených obchodných prípadov, berúc do úvahy plánované splácanie poskytnutých úverov, čerpanie uzatvorených úverov a obnovenie predexportného financovania pre existujúcich klientov. Zároveň uvažuje s významnými obchodnými príležitosťami, ktoré sú v štádiu prípravy, a ktoré sa plánujú uzavrieť ešte v roku 2016 a aj v nasledujúcom období. Nevyhnutným predpokladom pre naplnenie cieľov je, okrem akvizície nových klientov, aj pripravenosť EXIMBANKY SR obnoviť existujúce linky, t. j. snaha o udržanie existujúcich obchodných vzťahov za primeraných obchodných podmienok, ktoré budú reflektovať aktuálnu situáciu na trhu. V roku 2017 sa predpokladá mierny nárast počtu klientov zo segmentu veľkých klientov, zároveň sa uvažuje s nárastom počtu klientov aj zo segmentu SME.

Významným produktom bankových činností naďalej zostávajú aj **vystavené záruky** klientom. V návrhu rozpočtu na rok 2017 EXIMBANKA SR predpokladá objem vystavených záruk ku koncu roka vo výške 105.000 tis. eur, čo predstavuje stav na úrovni očakávanej skutočnosti za rok 2016. Plánovaná výška vystavených záruk predpokladá udržanie aktuálneho objemu bankových záruk, pričom platnosť záruk závisí od požiadaviek beneficienta, resp. podmienok kontraktu. V roku 2017 EXIMBANKA SR plánuje, okrem priamej spolupráce s firemnými klientmi, naďalej pokračovať v trende spolupráce s komerčnými bankami s cieľom distribúcie rizika vývozcu medzi viacero bánk prostredníctvom pro rata vystavenia bankových záruk jednotlivými finančnými inštitúciami.

Pri poskytovaní úverov z vlastných zdrojov EXIMBANKY SR bude aj v roku 2017 **úroková sadzba na úvery** zložená zo základnej úrokovej sadzby EXIMBANKY SR alebo z referenčnej sadzby EURIBOR, zvýšenej o úrokovú maržu. Výška úrokovej marže je stanovená individuálne a vychádza z úverovej bonity klienta, vyjadrenej jednak ratingovým hodnotením klienta, jeho rizikovým profilom, a tiež úrovňou zabezpečenia úveru a trhovou situáciou. Úroková sadzba môže byť v individuálnych prípadoch stanovená aj ako fixná sadzba na obdobie financovania. Pri financovaní zo získaných cudzích zdrojov sa predpokladá úroková sadzba odvodená zo sadzby za prijaté úvery od bánk zvýšená o úrokovú maržu. Zámerom EXIMBANKY SR je uplatnenie pružnej úrokovej politiky so schopnosťou operatívne reagovať na vývoj úrokových sadzieb na medzibankovom trhu pri dodržiavaní pravidiel Konsenzu OECD.

Rozpočtovaná výška podpory exportu bankovými produktmi v roku 2017 vychádza z očakávanej skutočnosti za rok 2016 a zohľadňuje súčasný stav úverovej angažovanosti podľa jednotlivých produktov a predpokladaný vývoj obchodných aktivít. EXIMBANKA SR nepredpokladá výraznejšiu zmenu štruktúry portfólia produktov, ktoré bude doplnené o faktoring a nový produkt pre mikrosegment.

EXIMBANKA SR v návrhu rozpočtu na rok 2017 plánuje **prostredníctvom úverových a záručných aktivít podporiť export slovenských podnikateľských subjektov v celkovom objeme 1.020,0 mil. eur**, čo je o 65,0 mil. eur (o 6,8 %) viac v porovnaní s očakávanou skutočnosťou za rok 2016. Medziročný nárast podpory exportu z bankových činností v roku 2017 počíta s nárastom pri jednotlivých bankových produktoch, najvýraznejšom pri priamych vývozných a dovozných úveroch (o 30,0 mil. eur) a pri vystavených zárukách klientom (o 20,0 mil. eur).

Pri poskytovaní bankových produktov v roku 2017 bude EXIMBANKA SR z hľadiska teritoriálnej štruktúry, popri zachovaní súčasnej podpory na trhy EÚ, aktívnejšie podporovať aktivity slovenských podnikateľských subjektov aj do krajín mimo EÚ. Medzi krajiny prednostného záujmu patria Kuba, Irán, krajiny Balkánu, Ruská federácia a Ukrajina. EXIMBANKA SR v roku 2017 neočakáva výraznú zmenu v komoditnej štruktúre podporeného exportu. Najväčší podiel bude mať aj naďalej chemický, hutnícky a strojársky priemysel, pričom komoditné zameranie bude v budúcnosti kopírovať odvetvia, v ktorých pôsobia klienti EXIMBANKY SR.

**2. Poisťovacie činnosti**

# **Poistenie obchodovateľných rizík** (s možnosťou štandardizovaného zaistenia na medzinárodnom zaisťovateľskom trhu súkromného úverového zaistenia)

V oblasti poistenia obchodovateľných rizík EXIMBANKA SR v roku 2017 plánuje upísať riziká v brutto výške 200,0 mil. eur. Upísané riziká z poistenia obchodovateľných pohľadávok v roku 2017 predpokladá kryť poistnou kapacitou, ktorá je v súčasnosti postačujúca a dovoľuje upísať obchodné prípady aj nad rámec rozpočtu. Poistná kapacita pre poistenie obchodovateľných rizík je tvorená kapitálovým fondom, vybranými technickými rezervami a zaistením pri podiele zaisťovateľov vo výške 65 % za predpokladu dodržania stanoveného bezpečnostného koeficientu 7.

V oblasti poistenia obchodovateľných rizík prevláda záujem exportérov o poistenie proti krátkodobým komerčným rizikám, čo súvisí so smerovaním prevažnej časti slovenského exportu do krajín EÚ. Vývozy smerované do krajín mimo EÚ s vyššou mierou teritoriálneho rizika sú poisťované proti komerčným rizikám s pripoistením proti politickým rizikám (tzv. kombinované riziko). Vzhľadom na nestabilnú politickú situáciu na Ukrajine je predpoklad, že aj v roku 2017 bude toto teritórium pre obchodovateľné riziká naďalej vylúčené z poistenia.

V roku 2017 bude aj naďalej pri poistení obchodovateľných rizík preferované poistenie dodávok výrobkov a služieb s vyššou pridanou hodnotou, najvyššie podiely na poistenom objeme sa predpokladajú v sortimente trhových výrobkov, ako sú metalurgické výrobky, elektrotechnický, papierenský, nábytkársky a drevársky sortiment, ale aj dodávky strojov a zariadení.

V oblasti poisťovacích činností EXIMBANKA SR plánuje v roku 2017 dosiahnuť podiel klientov z radov SME približne na úrovni 85 až 90 % z celkového počtu klientov krátkodobého poistenia. Záujem klientov z radov SME o poistenie krátkodobých pohľadávok sa orientuje najmä na využívanie on-line poistenia, ktoré exportérovi poskytuje možnosť kedykoľvek sa rozhodnúť a požiadať o poistenie rizika nezaplatenia svojich pohľadávok. EXIMBANKA SR preto aj v roku 2017 plánuje tento produkt naďalej rozvíjať a propagovať rôznymi formami podpory, či už prostredníctvom exportných klubov EXIMBANKY SR, tlačových správ, newsletterov pre exportérov alebo propagačných materiálov o produkte.

1. **Poistenie neobchodovateľných rizík** (bez možnosti štandardizovaného zaistenia na medzinárodnom zaisťovateľskom trhu)

V oblasti poistenia neobchodovateľných rizík EXIMBANKA SR predpokladá v roku 2017 upísať riziká v brutto výške 500,0 mil. eur. Poistná kapacita u tohto druhu poistenia je tvorená poistným fondom, vybranými technickými rezervami a bezpečnostným koeficientom 8. Umožňuje kryť poistnú angažovanosť z obchodných prípadov, ktoré EXIMBANKA SR plánuje uzavrieť do konca roka 2016 a zároveň sa vytvára dostatočný priestor na upísanie nových rizík z  obchodných prípadov plánovaných v roku 2017.

V oblasti poistenia neobchodovateľných rizík prevažuje záujem o poistenie vývozných odberateľských úverov, úverov súvisiacich s investíciou slovenských právnických osôb v zahraničí proti riziku nesplatenia úveru, ale aj o poistenie krátkodobých vývozných dodávateľských úverov proti politickým rizikám. Okrem toho ponúka EXIMBANKA SR klientom v oblasti poistenia neobchodovateľných rizík ďalšie poistné produkty, resp. ich kombináciu v jednom obchodnom prípade.

Z hľadiska teritoriálnej štruktúry sa v roku 2017 predpokladá podpora exportérov poistením neobchodovateľných rizík pri realizácii projektov do Azerbajdžanu, Bieloruska, Iránu, Kirgizska, Kuby a krajín strednej Ázie. Z komoditného hľadiska pôjde o podporu strojárenstva a exportu špeciálnych priemyselných strojov.

Zámerom EXIMBANKY SR pre rok 2017 bude snaha o zdokonalenie aktuálnych poistných produktov na základe požiadaviek klientov a skúseností, vyplývajúcich z doterajšej spolupráce s vývozcami a s finančnými inštitúciami. Prioritou je zjednodušiť proces prípravy zmluvnej dokumentácie jednotlivých obchodných prípadov a zároveň zvýšiť flexibilitu pri rokovaniach s partnermi a klientmi. EXIMBANKA SR vzhľadom na potreby financujúcich bánk a exportérov pripravila začiatkom roku 2016 úpravu podmienok úverového poistenia pre poistenie vývozného odberateľského úveru a následne by mali byť upravené aj podmienky poistenia u ďalších produktov.

V prípade poisťovania strednodobých a dlhodobých obchodných prípadov v roku 2017 je v niektorých prípadoch možná pozícia EXIMBANKY SR ako aktívneho zaisťovateľa. Pri podpore exportných aktivít sa dlhodobo využíva zaisťovateľská zmluva s českou exportnou úverovou agentúrou. EXIMBANKA SR očakáva tiež aktívne využívanie uzavretých zmlúv o zaistení s ďalšími exportnými agentúrami.

EXIMBANKA SR **prostredníctvom poisťovacích a zaisťovacích činností** plánuje v roku 2017 **podporiť export v celkovej výške 770,0 mil. eur**, čo je o 38,8 mil. eur (o 4,8 %) menej oproti očakávanej skutočnosti za rok 2016.

**V oblasti poistenia obchodovateľných rizík** sa v roku 2017 predpokladá **podpora exportu** v objeme 610,0 mil. eur, čo predstavuje nárast o 40,0 mil. eur (o 7,0 %) oproti očakávanej skutočnosti za rok 2016. Jej podstatnú časť bude aj naďalej tvoriť podpora exportu pri poistení vývozných pohľadávok (410,0 mil. eur). Okrem toho EXIMBANKA SR bude podporovať export aj poistením tuzemských úverov súvisiacich s vývozom (200,0 mil. eur).

**Podpora exportu pri poistení neobchodovateľných rizík** sa v roku 2017 predpokladá vo výške 160,0 mil. eur, čo predstavuje pokles o 78,8 mil. eur (o 33,0 % oproti očakávanej skutočnosti za rok 2016). Podieľa sa na nej podpora exportu pri poistení strednodobých a dlhodobých rizík v objeme 130,0 mil. eur (pokles v porovnaní s očakávaniami za rok 2016 o 58,8 mil. eur) a podpora exportu poistením krátkodobých neobchodovateľných rizík vo výške 30,0 mil. eur (medziročný pokles o 20,0 mil. eur).

## Rozpočet aktív a pasív

Návrh rozpočtu EXIMBANKY SR na rok 2017 predpokladá ku koncu roka celkový **objem aktív** (príloha č. 1) vo výške **378.900 tis. eur**, čo znamená nárast oproti očakávanej skutočnosti ku koncu roka 2016 o 16.300 tis. eur (t. j. o 4,5 %). Zvýšenie bilančnej sumy v roku 2017 súvisí najmä s vyšším objemom financovania úverov bankám a klientom zo získaných cudzích zdrojov a so zvýšením stavu technických rezerv na poistenie, spôsobeným časovým rozlíšením predpísaného poistného formou tvorby rezerv na poistné budúcich období.

EXIMBANKA SR ku koncu roka 2017 plánuje dosiahnuť objem obchodovateľných aktív spojených s úverovými produktmi vo výške 282.000 tis. eur, čo predstavuje nárast o 11.500 tis. eur oproti očakávaniam k 31.12.2016. Toto zvýšenie sa týka nárastu stavu vývozných a dovozných úverov klientom (spolu o 9.000 tis. eur), refinančných úverov bankám (o 1.500 tis. eur) a eskontných úverov klientom (o 1.000 tis. eur). Štruktúra obchodovateľných aktív je bližšie analyzovaná v časti B. Obchodný plán.

Rozpočtovaný objem vkladov v bankách k 31.12.2017 vo výške 69.510 tis. eur bude oproti očakávaniam ku koncu roka 2016 nižší o 4.800 tis. eur. Pokles vkladov v bankách v roku 2017 bude výsledkom zníženia disponibilných voľných zdrojov v dôsledku plánovanej vyššej miery využitia prostriedkov na financovanie úverových aktivít v porovnaní s koncom roku 2016. Rozhodujúcou mierou sa na ich výške podieľajú termínované vklady v bankách v sume 69.300 tis. eur, čo predstavuje oproti očakávanej skutočnosti k 31.12.2016 pokles o 4.900 tis. eur. Časť prostriedkov umiestnených na termínovaných vkladoch v bankách slúži na krytie rizík z poisťovacích činností a vystavených záruk a na krytie vlastnej prevádzky EXIMBANKY SR.

Okrem umiestnenia dočasne voľných prostriedkov vo forme termínovaných vkladov v komerčných bankách sa v roku 2017 počíta so zhodnocovaním zdrojov aj formou nakúpených cenných papierov v objeme 27.500 tis. eur (nárast oproti koncu roka 2016 o 10.000 tis. eur). Portfólio cenných papierov tvoria najmä štátne dlhopisy vo výške 17.500 tis. eur so splatnosťami nad jeden rok, ktoré EXIMBANKA SR obstarala s cieľom diverzifikácie voľných zdrojov. Návrh rozpočtu na rok 2017 počíta s nákupom nových štátnych dlhopisov, ktorými chce nahradiť dlhopisy splatné v rozpočtovom roku 2017. So zámerom zhodnotenia a diverzifikácie voľných prostriedkov, ktoré je potrebné držať v likvidnej forme, EXIMBANKA SR uvažuje v roku 2017 aj s nákupom ostatných cenných papierov a finančných nástrojov v sume do 10.000 tis. eur. Výber vyššie uvedených cenných papierov a finančných nástrojov sa bude riadiť pravidlami obozretného podnikania a odporúčaniami pre komerčné banky a poisťovne podľa MF SR a NBS.

EXIMBANKA SR k 31.12.2017 uvažuje so stavom hmotného a nehmotného majetku (v zostatkovej hodnote po odpočítaní oprávok) vo výške 4.165 tis. eur. Z toho sa predpokladá hmotný majetok v hodnote 2.014 tis. eur a nehmotný majetok 2.151 tis. eur. Stav majetku bude oproti očakávanej skutočnosti ku koncu roka 2016 nižší o 418 tis. eur, čo súvisí s vyššími odpismi majetku v súvislosti s realizovanými investíciami v predchádzajúcich rokoch. EXIMBANKA SR v roku 2017 uvažuje s čiastočnou obnovou majetku vo výške 973,6 tis. eur. Investície v rámci hmotného majetku vo výške 208,0 tis. eur súvisia s výmenou hardvéru, s nákupom tlačovej techniky a kancelárskeho zariadenia. Na investovanie do nehmotného majetku je vyčlenených 765,6 tis. eur, ktoré sú určené na rozvoj a zefektívnenie informačného systému EXIMBANKY SR.

Návrh **rozpočtu pasív** na rok 2017 (príloha č. 2) predpokladá ich výšku **378.900 tis. eur**.

Ťažiskom zdrojov určených na obchodné aktivity budú v roku 2017 naďalej fondy tvorené v rámci vlastných zdrojov financovania (192.032 tis. eur) a základné imanie (100.000 tis. eur), ktoré budú doplnené prijatými úvermi od bánk (35.000 tis. eur). Fondy tvorené v rámci vlastných zdrojov financovania a základné imanie EXIMBANKY SR zostávajú v porovnaní s očakávanou skutočnosťou ku koncu roka 2016 v nezmenenej výške. Uvedené vlastné zdroje budú v prevažnej miere určené na financovanie priamych úverov klientom. Získané cudzie zdroje, ktoré sa predpokladajú oproti roku 2016 vyššie o 15.000 tis. eur, budú použité na financovanie priamych a refinančných úverov.

Záväzky voči klientom rozpočtované ku koncu roku 2017 vo výške 7.100 tis. eur predstavujú prostriedky na klientskych účtoch, ktoré slúžia ako zabezpečovací prostriedok pri realizácii bankových obchodov. V porovnaní s očakávaniami ku koncu roku 2016 sa predpokladá ich nárast o 400 tis. eur, čo súvisí s plánovaným nárastom úverových aktivít v roku 2017.

Na celkových pasívach EXIMBANKY SR k 31.12.2017 sa budú podieľať aj rezervy v sume 43.853 tis. eur, ktoré budú medziročne vyššie o 1.413 tis. eur. Predstavujú najmä technické rezervy z poisťovacích činností v plánovanej brutto výške 43.384 tis. eur. Sú tvorené technickými rezervami na poistné budúcich období (25.058 tis. eur), technickými rezervami na poistné plnenia (14.950 tis. eur) a technickými rezervami na neukončené riziká (3.376 tis. eur). Technické rezervy na poistenie budú v porovnaní s očakávanou skutočnosťou ku koncu roka 2016 vyššie o 1.368 tis. eur. Tento nárast odráža vyššiu tvorbu technických rezerv na poistné budúcich období v súvislosti s výškou predpisu poistného v roku 2017 u obchodných prípadov strednodobého a dlhodobého poistenia a časového rozlíšenia nezaslúženého poistného u tohto druhu poistenia. Predpokladaný stav škodových technických rezerv ku koncu roka 2017 zohľadňuje krytie nielen všetkých v súčasnosti známych hrozieb z poistenia neobchodovateľných rizík, ale aj predpokladané obchodovateľné riziká pre rok 2017. Rezervy z prevádzkovej činnosti (469 tis. eur) zahŕňajú rezervy na dlhodobé zamestnanecké požitky, rezervu na záväzky z obchodno-záväzkových vzťahov a rezervu k súdnemu sporu z pracovno-právneho vzťahu.

## D. Rozpočet výnosov a nákladov

Prioritou EXIMBANKY SR v oblasti výnosov a nákladov aj v roku 2017 zostáva vyrovnané hospodárenie odrážajúce projektovanú výšku čistých výnosov z obchodných činností a optimalizáciu prevádzkových nákladov pri zohľadnení makroekonomických podmienok.

Návrh rozpočtu výnosov a nákladov na rok 2017 (príloha č. 3) predpokladá v ich základnej štruktúre nasledovný vývoj:

**Čisté úrokové výnosy** vo výške 6.105 tis. eur budú oproti očakávanej skutočnosti za rok 2016 vyššie o 11,3 %. Odrážajú predpokladaný nárast úverových aktivít v roku 2017, ktorý bude čiastočne eliminovaný negatívnym vplyvom nízkych úrokových sadzieb na peňažnom trhu. Čisté úrokové výnosy tvoria nasledovné položky:

*Úrokové výnosy z úverových činností* sú rozpočtované v sume 5.817 tis. eur, čo predstavuje medziročný nárast o 19,4 %. Uvedený nárast je výsledkom plánovaného zvýšenia objemu poskytnutých úverov klientom v roku 2017 a v predchádzajúcom roku. Úrokové výnosy z úverových činností tvoria úroky z refinančných úverov bankám v sume 17 tis. eur (medziročný pokles o 88,7 %) a úroky z priamych a refinančných úverov klientom v objeme 5.800 tis. eur (nárast oproti očakávanej skutočnosti roku 2016 o 22,9 %).

*Úrokové výnosy z termínovaných vkladov a bežných účtov v bankách* vo výške 20 tis. eur predstavujú pokles v porovnaní s očakávanou skutočnosťou za rok 2016 o 90,7 %. Ich pokles je výsledkom dlhodobého trendu znižovania dosahovaných úrokových sadzieb na medzibankovom trhu.

*Ostatné úrokové výnosy a výnosy z úrokov z cenných papierov* a finančných nástrojov sa očakávajú v sume 280 tis. eur, čo je oproti očakávanej skutočnosti za rok 2016 pokles o 5,4 %. Tvoria ich ostatné úrokové výnosy z repo obchodov (91 tis. eur) a úroky z cenných papierov (189 tis. eur). V roku 2017 EXIMBANKA SR plánuje nákup nových dlhopisov v objeme, ktorým nahradí dlhopisy splatné v rozpočtovom roku a tiež nákup ostatných cenných papierov, resp. finančných nástrojov vo výške do 10.000 tis. eur s cieľom diverzifikácie voľných zdrojov.

*Úrokové náklady na úverové činnosti* sa plánujú v objeme 11 tis. eur, čo je medziročný pokles o 15,4 %. Ich pokles v roku 2017 je výsledkom predpokladaného znižovania úrokových sadzieb na medzibankovom trhu pri náraste objemu čerpaných cudzích zdrojov určených na financovanie úverov v porovnaní s rokom 2016.

*Ostatné úrokové náklady* na rok 2017 sú rozpočtované v sume 1 tis. eur (na úrovni očakávanej skutočnosti roku 2016) a tvoria ich vyplatené úroky z viazaných prostriedkov na klientskych účtoch v EXIMBANKE SR.

Čisté výnosy z poplatkov a provízií sú plánované na rok 2017 v objeme 1.158 tis. eur a predstavujú pokles oproti očakávaniam roku 2016 o 0,2 %. Na ich výške sa podieľajú:

*Výnosy z poplatkov a provízií z bankových aktivít* v sume 1.100 tis. eur budú na úrovni očakávanej skutočnosti za rok 2016. Tvoria ich výnosy z poplatkov z poskytnutých záruk (900 tis. eur) a ostatné poplatky a provízie z bankových aktivít (200 tis. eur).

*Ostatné výnosy z poplatkov a provízií* v objeme 72 tis. eur (na úrovni roku 2016) zahŕňajú odmenu aukcionára za spracovanie platieb za emisné kvóty Slovenskej republiky a poplatky z klientskych účtov.

*Náklady na poplatky a provízie z bankových aktivít* sú rozpočtované vo výške 4 tis. eur a tvoria ich poplatky z bankových operácií a ostatné náklady.

*Ostatné náklady na poplatky a provízie* rozpočtované v objeme 10 tis. eur zahŕňajú najmä poplatky súvisiace s realizáciou platobného styku.

**Čisté výnosy spojené s** **poisťovacou a zaisťovacou činnosťou** (bez vplyvu škodových technických rezerv) sú rozpočtované v sume 2.699 tis. eur a predstavujú nárast oproti očakávanej skutočnosti za rok 2016 o 37,6 %. Ich medziročný nárast súvisí s vyšším čistým zaslúženým poistným ovplyvneným vyšším čerpaním technických rezerv na poistné budúcich období v roku 2017.

*Čisté zaslúžené poistné* v roku 2017 je plánované v objeme 5.359 tis. eur, čo je oproti očakávaniam za rok 2016 nárast o 21,7 %. Jeho medziročný nárast je výsledkom predpokladaného vyššieho čerpania technických rezerv na poistné budúcich období v porovnaní s vyššou očakávanou tvorbou uvedených rezerv v roku 2016. To je spôsobené hlavne nižšou predpokladanou fakturáciou predpisu poistného z poistenia strednodobých a dlhodobých rizík v roku 2017 v porovnaní s očakávanou skutočnosťou 2016.

Plán čistého predpisu poistného na rok 2017 (zníženého o podiel zaisťovateľov) v objeme 6.937 tis. eur predstavuje medziročný pokles o 34,5 %. Tento pokles je ovplyvnený očakávaným prekročením uvedenej položky v roku 2016, kde sa predpokladá poistenie významného dlhodobého obchodného prípadu. Hrubé predpísané poistné v predpokladanom objeme 7.750 tis. eur bude predstavovať pokles oproti očakávanej skutočnosti za rok 2016 o 44,6 %. Predpis poistného z poistenia strednodobých a dlhodobých rizík (6.400 tis. eur, t. j. medziročný pokles o 50,0 %) uvažuje v roku 2017 s realizáciou niektorých veľkých obchodných prípadov do Azerbajdžanu, Bieloruska, Kirgizska, na Kubu a do ďalších krajín.

Rozpočtované saldo technických rezerv na poistné budúcich období na rok 2017 vo výške -1.578 tis. eur znamená medziročný pokles o 74,5 %. Predstavuje časové rozlíšenie predpísaného poistného formou tvorby a použitia technických rezerv na poistné budúcich období. Výrazný pokles salda v rozpočtovanom roku súvisí s očakávanými vyššími nákladmi na tvorbu technických rezerv na poistné budúcich období v dôsledku vyššieho predpisu poistného u poistenia strednodobých a dlhodobých rizík v roku 2016. EXIMBANKA SR v roku 2017 predpokladá zvýšenie stavu technických rezerv na poistné a zaistné budúcich období (o 1.698 tis. eur) a zároveň zníženie stavu rezervy na neukončené riziká (o 120 tis. eur), ktorá bola vytvorená v predchádzajúcich rokoch.

*Ostatné výnosy spojené s poisťovacou a zaisťovacou činnosťou* sú v roku 2017 plánované v sume 1.210 tis. eur, čo je oproti očakávaniam za rok 2016 pokles o 13,4 %.

Provízie od zaisťovateľov sú pre rok 2017 naplánované v objeme 15,0 % z postúpeného predpisu poistného a budú predstavovať 122 tis. eur (pokles oproti očakávanej skutočnosti za rok 2016 o 66,8 %). Medziročný pokles je aj u uvedenej položky spojený s očakávaným vyšším fakturovaným predpisom poistného z významného obchodného prípadu poistenia neobchodovateľných rizík v roku 2016. Pre daný obchodný prípad EXIMBANKA SR predpokladá v danom roku pasívne zaistenie.

Výnosy z poskytovania informácií na rok 2017 uvažované v sume 85 tis. eur budú oproti očakávaniam za rok 2016 vyššie o 6,3 %.

Ostatné výnosy v objeme 1.003 tis. eur (medziročný nárast o 5,6 %) tvoria výnosy z vymáhania pohľadávok súvisiacich s vyplatenými poistnými plneniami. Na uvedenej výške sa podieľa najmä časové rozlíšenie úhrady za vyplatené poistné plnenie z poistenia neobchodovateľných rizík z roku 2013 vo výške 808 tis. eur.

*Náklady spojené s poisťovacou a zaisťovacou činnosťou* sú pre rok 2017 rozpočtované vo výške 3.870 tis. eur, čo je oproti očakávanej skutočnosti za rok 2016 nárast o 0,8 %.

Obstarávacie náklady na poistné zmluvy vo výške 80 tis. eur predstavujú nárast o 14,3 % oproti očakávanej skutočnosti za rok 2016 a tvoria ich poplatky za nakúpené informácie o zahraničných dlžníkoch.

Čisté náklady na poistné plnenia v objeme 3.605 tis. eur (medziročný pokles o 0,6 %) predstavujú poistné plnenia po odpočítaní nákladov postúpených zaisťovateľom. Plán poistných plnení na rok 2017 v brutto výške 3.800 tis. eur je oproti očakávanej skutočnosti za rok 2016 vyšší o 1,1 %. Pre rok 2017 sa predpokladá výplata poistných plnení v oblasti poistenia neobchodovateľných rizík v objeme 3.500 tis. eur (medziročný pokles o 1,6 %) a v oblasti poistenia obchodovateľných rizík v sume 300 tis. eur (50,0 %-ný medziročný nárast). Z poistenia obchodovateľných rizík návrh rozpočtu na rok 2017 počíta aj s nákladmi na poistné plnenia postúpené zaisťovateľom v sume 195 tis. eur. Rozpočtovaná výška poistných plnení pre rok 2017 uvažuje s rizikami už identifikovanými v predchádzajúcom období a krytými škodovými technickými rezervami bez vplyvu na hospodársky výsledok v roku 2017. Výška nákladov na poistné plnenia vychádza z objemu oznámených a šetrených poistných udalostí, a tiež potenciálnych škôd.

Ostatné náklady vo výške 185 tis. eur sú v porovnaní s očakávaniami roku 2016 vyššie o 32,1 %. Tvoria ich náklady na vymáhanie pohľadávok súvisiacich s vyplatenými poistnými plneniami a časové rozlíšenie provízie súvisiacej s aktívnym zaistením strednodobých a dlhodobých rizík.

**Rozpočtovaná výška prevádzkových nákladov na rok 2017 bude v porovnaní s rozpočtom na rok 2016 nižšia 478 tis. eur (o 4,8 %).** Návrh rozpočtu EXIMBANKY SR na rok 2017uvažuje s **prevádzkovými nákladmi** (príloha č. 4) v celkovom objeme 9.512 tis. eur, čo je o 877 tis. eur (o 10,2 %) viac, ako sa očakáva dosiahnuť v roku 2016. **Ich nárast je spojený s výraznými očakávanými úsporami prevádzkových nákladov za rok 2016 v porovnaní s rozpočtom (o 1.355 tis. eur, t. j. o 13,6 %).**

V základnej štruktúre sú prevádzkové náklady EXIMBANKY SR tvorené všeobecnými prevádzkovými nákladmi, odpismi majetku a ostatnými prevádzkovými nákladmi.

V roku 2017 sa plánujú *všeobecné prevádzkové náklady*v sume 7.824 tis. eur, čo je medziročný nárast o 9,6 %. Uvedená suma je výrazne ovplyvnená úsporami v roku 2016 a predstavuje **spomalenie rastu všeobecných prevádzkových nákladov v porovnaní s predchádzajúcimi obdobiami**. V ich základnej štruktúre sa uvažuje s takýmto vývojom:

1. Náklady na zamestnancov rozpočtované vo výške 3.700 tis. eur sú v porovnaní s rozpočtom na rok 2016 vyššie o 2,8 % a oproti očakávanej skutočnosti roku 2016 o 13,1 %. Tento nárast súvisí najmä s personálnym posilnením vybraných odborných útvarov s cieľom zabezpečiť plánovaný rozvoj obchodných činností v rozpočtovanom roku a v nasledujúcom období.
2. Sociálne náklady v sume 1.152 tis. eur (16,4 %-ný medziročný nárast) tvoria náklady na zdravotné, nemocenské, úrazové, starobné dôchodkové a invalidné poistenie, na poistenie v nezamestnanosti, na doplnkové dôchodkové sporenie zamestnancov, povinný prídel do sociálneho fondu a príspevok na stravovanie zamestnancov.Objem sociálnych nákladov súvisí s výškou mzdových nákladov.
3. Dane a poplatky rozpočtované v objeme 57 tis. eur sú oproti očakávaniam za rok 2016 vyššie o 9,6 %. Na celkovej výške nákladov sa podieľajú najmä poplatky a ostatné dane (49 tis. eur), ktoré zahŕňajú súdne a notárske poplatky, diaľničné známky, iné dane a poplatky.
4. Nakupované výkony v rozpočtovanej sume 2.915 tis. eurbudú v porovnaní s rozpočtovanou výškou roku 2016 nižšie o 15,4 %. Ich nárast v rozpočte na rok 2017 oproti očakávanej skutočnosti za rok 2016 o 3,3 % je spôsobený úsporami v čerpaní vybraných položiek v roku 2016. Na nárast prevádzkových nákladov v roku 2017 vplýva aj rozvoj softvéru s cieľom zefektívnenia informačného systému EXIMBANKY SR a zohľadnenie presunu investícií z roku 2016. Tieto investície, realizované v uplynulých rokoch a v rozpočtovom roku, sa prejavia vo vyšších odpisoch majetku.

Na celkovej sume nakupovaných výkonov sa podieľajú *materiálové náklady* vo výške 87 tis. eur, ktoré sú oproti očakávaniam za rok 2016 vyššie o 14,5 %.Materiálové náklady sú spojené s nákladmi nevyhnutnými na zabezpečenie potrieb v oblasti materiálovej vybavenosti zamestnancov a propagácie produktov a služieb EXIMBANKY SR (literatúra a tlač, spotreba kancelárskych potrieb, pohonných hmôt, propagačných, upomienkových a darčekových predmetov, tlačovín a ostatného materiálu).

Náklady na *nakupovanú energiu* (elektrickú energiu, plyn a vodu) plánované vo výške 70 tis. eur majú byť oproti očakávanej skutočnosti za rok 2016 vyššie o 6,1 %. Výška nákladov odráža vývoj spotreby v predchádzajúcom období, pričom sa v roku 2017 nepredpokladá výraznejší cenový pohyb u jednotlivých druhov energií.

Na sume nakupovaných výkonov sa najvýznamnejšou mierou podieľajú *služby nemateriálovej povahy*, ktoré sa na rok 2017 rozpočtujú vo výške 2.758 tis. eur, oproti očakávanej skutočnosti za rok 2016 budú vyššie o 2,9 %.  Na uvedenej sume sa významne podieľajú náklady na údržbu a obnovu informačného systému EXIMBANKY SR (bankový a poistný informačný systém), náklady na SWIFT a  ostatné náklady súvisiace s informačnými systémami podporujúcimi realizáciu platobných služieb v celkovej sume 859 tis. eur (3,9 %-ný medziročný nárast). Ďalšie objemovo významné položky nakupovaných služieb predstavujú náklady na poradenské a právne služby v objeme 957 tis. eur (medziročný pokles o 1,5 %), ktoré zahŕňajú aj náklady súvisiace s vyplatením odmeny advokátskym kanceláriám v prípade  úspešného zastupovania EXIMBANKY SR. Na službách nemateriálovej povahy sa výraznou mierou podieľajú tiež ostatné služby vo výške 200 tis. eur (13,0 %-ný medziročný nárast), ktoré tvoria náklady na ratingové hodnotenie EXIMBANKY SR renomovanou ratingovou agentúrou, služby Reuters, databázu BankScope, využívanie modulu CRAM, služby Slovak Credit Bureau, spracovanie výročnej správy a iné služby. Služby nemateriálovej povahy zabezpečujú základné podmienky prevádzky EXIMBANKY SR a jej prezentáciu navonok.

*Odpisy majetku*v sume 1.384 tis. eur sú oproti očakávanej skutočnosti za rok 2016 vyššie o 11,7 %. Ich objem odráža predpokladaný stav majetku a je výsledkom plánovaných investícií v roku 2017 v sume 973,6 tis. eur. Medziročný nárast odpisov v roku 2017 bude čiastočne ovplyvnený aj investíciami realizovanými koncom roku 2016.

*Ostatné prevádzkové náklady* (304 tis. eur) predstavujú nárast oproti očakávaniam za rok 2016 o 16,9 %. Zahŕňajú hlavne platby poistného do rezervného fondu solidarity Sociálnej poisťovne, odmeny členom orgánov EXIMBANKY SR, príspevky združeniam, ktorých je EXIMBANKA SR členom, platby poistného a iné náklady.

Rozpočet na rok 2017 predpokladá **prevádzkový zisk pred opravnými položkami a rezervami** v sume 455 tis. eur (nárast oproti očakávanej skutočnosti za rok 2016 o 431 tis. eur). Uvedený objem prevádzkového zisku v roku 2017 odráža plánovaný nárast výnosov z obchodných aktivít a vyššie prevádzkové náklady, ktoré sú spojené najmä s personálnym posilnením vybraných odborných útvarov s cieľom zabezpečiť plánovaný rozvoj obchodných činností.

V roku 2017 EXIMBANKA SR predpokladá zníženie stavu **opravných položiek a rezerv** o 80 tis. eur, čo súvisí s použitím časti opravných položiek k znehodnoteným pohľadávkam z bankových činností.

Stav *opravných položiek a rezerv z bankových činností* bude v porovnaní s koncom roka 2016 nižší o 300 tis. eur, čo je výsledkom očakávaného stavu a predpokladaného vývoja kvality obchodného portfólia v roku 2017. EXIMBANKA SR v rozpočtovom roku nepočíta s tvorbou rezerv na poskytnuté bankové záruky.

Stav *opravných položiek a škodových technických rezerv z poisťovacích činností* v návrhu rozpočtu na rok 2017 bude o 175 tis. eur vyšší v porovnaní s očakávaným stavom k ultimu roka 2016. Opravné položky z poisťovacích činností sú tvorené k znehodnoteným pohľadávkam z poistenia a zaistenia a v roku 2017 sa predpokladá ich nárast o 10 tis. eur. Nárast stavu technických rezerv na poistné plnenia (o 165 tis. eur) je ovplyvnený tvorbou škodových rezerv, určených na krytie hrozieb a oznámených poistných udalostí, najmä však poistných plnení. Sumy vyjadrujúce tvorbu a použitie technických rezerv predstavujú netto výšku po odrátaní podielu zaisťovateľov.

V návrhu rozpočtu na rok 2017 EXIMBANKA SR počíta s tvorbou *rezerv z prevádzkovej činnosti* v celkovej sume 45 tis. eur. Uvedená výška predstavuje predpokladanú tvorbu rezerv na dlhodobé zamestnanecké požitky a tvorbu rezerv z obchodno-záväzkových vzťahov v rozpočtovom roku.

## E. Výsledok hospodárenia

Z rozpočtovanej výšky výnosov a nákladov EXIMBANKA SR v roku 2017 predpokladá dosiahnuť **zisk po zdanení** vo výške **375 tis. eur**.

Rozdelenie predpokladaného výsledku hospodárenia za rok 2017 bude navrhnuté v rámci uzávierkových prác s cieľom posilnenia rezervného fondu a doplnenia sociálneho fondu EXIMBANKY SR. **Súčasťou rozdelenia disponibilného zisku bude aj návrh na odvod do štátneho rozpočtu, ktorý zohľadňuje ustanovenia zákona.** Jeho schválenie je, v súlade s platnou legislatívou, v kompetencii Ministerstva financií SR.

\* \* \*

Návrh rozpočtu EXIMBANKY SR na rok 2017 vychádza z predpokladu zvyšovania obchodných aktivít s dôrazom na zlepšenie vlastného hospodárenia. EXIMBANKA SR v roku 2017 plánuje vo zvýšenej miere poskytovať svoje produkty a služby a zvyšovať majetkovú angažovanosť z poskytnutých úverov a záruk a angažovanosť z upísaného rizika z poistenia a zaistenia. Uvedený nárast bankových a poisťovacích činností bude pozitívne ovplyvňovať projektovanú výšku čistých výnosov z obchodných činností, čo pri súčasnej optimalizácii výšky prevádzkových nákladov a nákladov na krytie rizík bude znamenať zlepšenie výsledku hospodárenia v roku 2017.

Úspešnosť EXIMBANKY SR a jej možnosť efektívne presadiť svoje strategické zámery v naplnení ukazovateľov stanovených v jej rozpočte na rok 2017 je podmienená aj schopnosťou ponúknuť svojim obchodným partnerom efektívnejšie riešenia, flexibilne reagovať na vývoj a zmeny spotrebiteľského dopytu a na požiadavky slovenských exportérov.

Splnenie zámerov rozpočtu EXIMBANKY SR na rok 2017 je vo významnej miere podmienené aj výsledkami, ktoré budú dosiahnuté za rok 2016. Riziká súvisiace so zlyhaním niektorých obchodných prípadov sú v návrhu rozpočtu materializované a významne ovplyvnia očakávaný výsledok hospodárenia vo forme dosiahnutej straty EXIMBANKY SR za rok 2016.

Predložený návrh rozpočtu nepočíta s ďalšími prípadnými rizikami, ktoré nebolo možné anticipovať, a ktoré by mohli významne ovplyvniť hospodárenie EXIMBANKY SR. Takýmito rizikami splnenia zámerov obchodného plánu a rozpočtu na rok 2017 sú aj:

* potenciálne zlyhanie obchodných prípadov v 2. polroku 2016, príp. v roku 2017 nad rámec už známych hrozieb,
* nerealizovanie rozpracovaných obchodných prípadov, ktoré sú v návrhu rozpočtu na rok 2017 zohľadnené,
* ekonomická stabilita EÚ a eurozóny, ktorá by mohla mať priame a nepriame dopady na slovenských vývozcov a činnosť EXIMBANKY SR,
* pokles zahraničného dopytu ovplyvnený aj odchodom Veľkej Británie z EÚ,
* negatívny vplyv rusko-ukrajinskej krízy na rozsah a kvalitu obchodných prípadov EXIMBANKY SR.

1. ()zdroj: NBS, ECB a ŠÚ SR - Strednodobá predikcia NBS 2.Q 2016 zo 7. júna 2016, [↑](#footnote-ref-2)